พันธบัตร “เราชนะบนวอลเล็ต” เปิดตัวแรง ครึ่งวันแรกยอดจองซื้อทะลุ 4 พันลบ.
พันธบัตร “เราชนะบนวอลเล็ต” เปิดตัวแรง ครึ่งวันแรกยอดจองซื้อทะลุ 4 พันลบ. 
พันธบัตร “เราชนะบนวอลเล็ต” เปิดตัวแรง ครึ่งวันแรกยอดจองซื้อทะลุ 4 พันลบ.
1 ก.พ. 2564

นางแพตริเซีย มงคลวนิช ผู้อำนวยการสำนักงานบริหารหนี้สาธารณะ (สบน.) เปิดเผยถึงการจำหน่ายพันธบัตรออมทรัพย์รุ่น “เราชนะบนวอลเล็ต สบม.” ว่า ในรอบนี้ ได้รับการตอบรับที่ดีตั้งแต่วันแรก โดยมีผู้ลงทะเบียนวอลเล็ต สบม. (สะสมบอนด์มั่งคั่ง) เพิ่มขึ้นอย่างต่อเนื่องตั้งแต่ก่อนจำหน่าย โดยครึ่งวันแรกสามารถจำหน่ายได้แล้ว 3,500 ล้านบาท จากวงเงิน 5,000 ล้านบาท ผู้สนใจสามารถดาวน์โหลดแอปพลิเคชันเป๋าตัง เปิดใช้งานและโอนเงินเข้าวอลเล็ต สบม. ได้ตั้งแต่บัดนี้
ด้านนายผยง ศรีวณิช กรรมการผู้จัดการใหญ่ ธนาคารกรุงไทย (KTB) เปิดเผยว่า ยอดจองซื้อในวันที่ 1 กุมภาพันธ์ 2564 ซึ่งเปิดจำหน่ายเป็นวันแรก มียอดจองซื้อเข้ามาถึงกว่า 1,300 ล้านบาทภายใน 3 นาที สะท้อนการตอบรับจากประชาชนอย่างล้นหลาม และล่าสุดยอดจองซื้อทะลุกว่า 4,000 ล้านบาทแล้ว จากวงเงินทั้งหมด 5,000 ล้านบาท
ประชาชนให้ความสนใจเข้ามาจองซื้อพันธบัตรออมทรัพย์รุ่น “เราชนะ” ผ่านวอลเล็ต สบม. บนแอปพลิเคชันเป๋าตังจำนวนมาก ทุบทุกสถิติของการเปิดขายพันธบัตรออมทรัพย์วอลเล็ต สบม.ที่ผ่านมา
ทั้งนี้ พันธบัตรออมทรัพย์รุ่น “เราชนะ” บนวอลเล็ต สบม. วงเงิน 5,000 ล้านบาท อายุ 5 ปี อัตราดอกเบี้ยสูงสุด 3.00% ต่อปี จ่ายอัตราดอกเบี้ยแบบขั้นบันได ปีที่ 1-2 อัตราดอกเบี้ย 1.50% ต่อปี ปีที่ 3-4 อัตราดอกเบี้ย 2% ต่อปี และปีที่ 5 อัตราดอกเบี้ย 3% ต่อปี คิดเป็นอัตราดอกเบี้ยเฉลี่ย 2.00% ต่อปี เริ่มจำหน่ายตั้งแต่วันที่ 1 ก.พ.64 เวลา 8.30 น. ถึง 19 ก.พ.64 เวลา 15.00 น. ซื้อง่ายผ่านแอปฯ เป๋าตัง และหลังรับดอกเบี้ยงวดแรก สามารถขายต่อในตลาดรอง (Secondary Market) รับเงินได้ทันทีผ่านแอปฯ เป๋าตังเช่นกัน โดยลงทุนขั้นต่ำเพียง 100 บาท และลงทุนเพิ่มขึ้นครั้งละ 100 บาท แต่ไม่เกิน 5,000,000 บาท จำหน่ายให้แก่บุคคลธรรมดาสัญชาติไทยที่มีอายุ 15 ปีขึ้นไป ช่วยให้ประชาชนทุกลุ่มสามารถเข้าถึงการลงทุนในพันธบัตรได้อย่างเท่าเทียม และเป็นอีกหนึ่งทางเลือกในการออมสำหรับนักลงทุนรุ่นใหม่